b"\n_START_ARTICLE_\nCan Segarra (Valls)\n_START_SECTION_\nDescripci\xc3\xb3\n_START_PARAGRAPH_\nEdifici de planta i dos pisos, amb la planta baixa porticada amb volta plana, i que forma, amb la resta de les edificacions de la pla\xc3\xa7a, un conjunt porticat. En el primer pis es troben 3 balcons sortints, el del mig corregut per abastar 4 portes. Al segon pis hi ha 6 balconets que no sobresorten. L'edifici, que \xc3\xa9s de ma\xc3\xa7oneria revocada i pintada, est\xc3\xa0 acabat en una cornisa.\n_START_SECTION_\nHist\xc3\xb2ria\n_START_PARAGRAPH_\nL'edifici data del 1692. El va fer construir l'hisendat de Verd\xc3\xba Joan Sagarra i Colom, amb motiu del seu casament amb la pubilla Gassol, de Valls. La Universitat va senyalar terreny en la pla\xc3\xa7a del Blat per a la seva casa pairal. El mes d'abril de 1706 es van hostatjar en aquesta casa el senyor Mifort, plenipotenciari de l'Arxiduc Carles d'\xc3\x80ustria, i el pr\xc3\xadncep Enric d'Armestad, juntament amb nombrosos cavallers. El poeta Josep Maria de Sagarra va passar algun temps en aquesta casa, propietat de la seva fam\xc3\xadlia fins ben entrat el segle XX, en qu\xc3\xa8 el seu pare la va vendre._NEWLINE_Durant alguns anys de la d\xc3\xa8cada dels anys 80 s'hi va establir una exposici\xc3\xb3 castellera precedent al Museu Casteller de Catalunya que en l'actualitat s'est\xc3\xa0 construint a Valls."